﻿LAUDATIO Domnului profesor universitar doctor Virgil NEMOIANU, Catholic University of America - Washington, cu ocazia acordării titlului de Doctor Honoris Causa al Universităţii „Alexandru Ioan Cuza” din Iaşi 26 octombrie 2010 www.uaic.ro Laudatio În onoarea Domnului profesor universitar doctor Virgil NEMOIANU, Catholic University of America – Washington, cu ocazia acordării titlului de Doctor Honoris Causa al Universităţii „Alexandru Ioan Cuza” din Iaşi Stimaţi membri ai Senatului, Stimat auditoriu, Avem astăzi în mijlocul nostru pe domnul profesor doctor Virgil Nemoianu, invitatul de onoare al Universităţii „Alexandru Ioan Cuza”, căruia, la hotărârea Senatului i se va acorda titlul academic de Doctor Honoris Causa, „ doctor în semn de cinstire”, cum şi denumirea o spune, conferit unor distinse personalităţi. Filosof al culturii, eseist şi critic literar cu vocaţia sintezelor de largă absorbţie europeană şi universală, domnul Virgil Nemoianu este în prezent profesor la Universitatea 1 Catolică din capitala Statelor Unite ale Americii. S-a născut în România, în 1940, într-o familie de sorginte bănăţeană, cu un arbore genealogic vechi şi viguros, o familie orientată spre valorile central europene şi plurilingvism, valori pe care le-a păstrat chiar şi după strămutarea la Bucureşti. Biografia, cu bogate date despre mediul familial şi pasiunea precoce pentru lecturi din literaturile germană şi română, cu detalii nu lipsite de pitoresc, este povestită în volumul Arhipelag interior, publicat în 1994, în România, adică exact acolo unde o biografie exemplară, a unui om de cultură, interesa foarte mult, atunci şi totdeauna. Figurat vorbind, cartea are o mare valoare întrucât ne deschide uşa unui laborator de alchimist în retorta căruia se topesc mari şi multe cărţi ale lumii, spre a fi transmutate în substanţă personală, gata să rodească altfel. Sârguinţa, plăcerea, angajarea voluntară spre desăvârşire şi cristalizarea unei etici intelectuale de aspiraţie elitară, toate acestea îi sunt caracteristice domnului profesor, de unde severele sale criterii axiologice în selectarea prietenilor, pe de o parte, iar pe de altă parte calm ul şi toleranţa sa. Se poate vorbi astfel de un ethos personal foarte clar şi devreme conturat. Armonia în lume nu poate exista fără toleranţă, spun personajele din cartea Simptome (1968) concepută de domnia sa tematic şi aforistic, cu arta fragmentului. Fictivul Adelhio din carte crede că tolerant „este cel care acceptă pe altul care nici nu este, nici nu face, nici nu gândeşte ca el”. Foarte 2 devreme, comparatismul pe teme de literatură se arată a fi vocaţia domnului Nemoianu, de elecţie spunem, pentru că şi spiritul teoretizant pare să fie o altă vocaţie pe care domnealui nu a ratat-o. Formaţia universitară şi-a desăvârşit-o la Bucureşti, la Facultatea de Filologie, într-un moment fast, când atmosfera de studiu era dominată de doi mari cărturari: Tudor Vianu (profesorul-model al invitatului nostru) şi Alexandru Rosetti. Un rol catalizator pentru profilul cărturarului încă în formare, la fel de important ca şi facultatea, l-a avut intrarea în anturajul intelectual al membrilor Cercului literar de la Sibiu, numiţi „a patra strălucită generaţie maioresciană”, generaţie formată la şcoala filosofică clujeană, dominată de L ucian Blaga, tot prin intervenţia acestuia membrii Cercului literar fiind transferaţi la Bucureşti, pentru a fi mai puţin expuşi politic. Condiţia integrării sale printre aceşti aristocraţi ai spiritului, a fost, desigur, cultura şi inteligenţa mai tânărului literat vorbitor al câtorva limbi europene. Şcoala, biblioteca, dezbaterile de cerc literar şi alţi stimuli intelectuali au dus la afirmarea tânărului Virgil Nemoianu în presa culturală şi chiar în cărţi publicate înainte de a împlini trei decenii de viaţă. Studiile post-universitare, întinse pe durata a doi ani, le-a încheiat cu o teză de doctorat pe o temă de literatură comparată. Asta se întâmpla în l971, la Universitatea California – San Diego. Şi după această dată, întors la 3 Bucureşti, cu doctoratul recunoscut, ca lector la Catedra de Engleză a Universităţii, a rămas în stăpânirea regatului cărţilor din Bibliotecă. Între 1973 – 1974 a funcţionat ca lector de limbă şi literatură română la Universităţile din Londra şi Cambridge. În 1975 a plecat definitiv în America, unde, succesiv, a predat ca lector de literatură română şi comparată, apoi numai de literatură comparată la Universitatea California Berkeley, la Universitatea Cincinnati, spre a se stabili, în cele din urmă, ca profesor titular şi director al programului doctoral de literatură comparată la Catholic University of America din Washington, unde, doi ani a fost şi prorector asociat. Dacă a rămas în America e pentru că a ales libertatea favorizându -şi şansa unei afirmări ce putea fi împlinită repede aici, cum într-o oarecare măsură se şi întâmplase deja. Iar libertatea, în înţelesul intelectual, propriu domnului Nemoianu era definită de Eminescu drept „facultatea de a dispune, după inspiraţia propriei noastre judecăţi, de puterile noastre intelectuale”. Cu perseverenţă, acolo în America şi-a găsit, nu uşor, echilibrul, dar l-a găsit, atât cât să-şi poată pune în valoare puterile intelectului. Între 1994 şi 2000, recunoscute fiindu-i specializarea şi cărţile, a fost ales Secretar-general al Asociaţiei Internaţionale de Literatură Comparată, pentru ca, în prezent, să aibă funcţia de vicepreşedinte al aceleiaşi Asociaţii. Domnul Virgil Nemoianu este şi membru al Academiei Europene de Arte 4 şi Ştiinţe şi, de asemenea, face parte din Biroul Executiv al Asociaţiei Criticilor şi Cercetătorilor Literari din S.U.A. Premiile şi distincţiile n-au lipsit din cariera profesorului Virgil Nemoianu. Pentru volume a primit: Premiul Societăţii americane de Literatură comparată, Premiul Academiei Româno – Americane, Premiul Uniunii Scriitorilor din România, Premiul Fundaţiei Culturale Române. Destul de recent, la Universitatea din Cluj i s-a conferit titlul de Doctor Honoris Causa, ceea ce i-a îmbogăţit palmaresul academic. Se adaugă Ordinul Steaua României în rang de Comandor, pentru merite culturale, înmânat la Ambasada ţării noastre de la Washington. Opera domnului Virgil Nemoianu, foarte bogată, cuprinde volume, aproximativ 20 la număr (unele scrise direct în limba română, altele în limba engleză, iar după anii ´90 traduse în limba română ), studii, articole, recenzii, ce se apropie de 700 ca număr, peste 100 de conferinţe ţinute în România, America, Anglia, Elveţia, Germania, Olanda, Italia, Cuba, Ungaria şi în alte ţări, făcându-se peste tot cunoscut ca prestigios specialist în literatură comparată şi teorie generală a fenomenului literar. Se adaugă traducerile din engleză şi germană în română şi din română în engleză, între acestea privilegiate pentru cunoaşterea literaturii române în afară fiind Portrete lirice de Ion Pillat şi Poeme de Ştefan Augustin Doinaş. Între anii 1991 şi 2004 a coordonat trei volume de eseuri 5 privind canonul în literatură, legătura dintre literatură şi religie şi non – ficţiunea romantică, toate apărute la edituri universitare americane. Interesului arătat pentru cunoaşterea personalităţii sale deplin formate şi afirmate îi răspund numeroasele interviuri date în ţară şi în afară. Ca să poţi face toate acestea cu excelenţă, trebuie să fii un erudit foar te activ, cum şi este domnul Virgil Nemoianu. Înainte de stabilirea în America, domnul Virgil Nemoianu a publicat în România 4 cărţi: Structuralismul, 1967, este cartea de debut ce conţine o prezentare sintetică a conceptului, central la ora aceea, susţinut în primul rând prin contribuţii germane şi franceze. Sunt urmărite rădăcinile filosofice ale structuralismului şi apropierea rapidă de lingvistică, estetică, critică literară, cât şi de ştiinţele exacte. Anexa este o antologie de texte din aceste domenii. Cine citeşte atent pagina despre „conceptele centrale ca parte a istoriei secunde”, poate observa că în gândirea teoretică a tânărului autor apăruse germenele „teoriei secundarului”. Volumul Calmul valorilor, 1971, este o culegere de eseuri şi recenzii, multe dintre ele cunoscând o dezvoltare în cărţile viitoare. Temele foarte diverse, rămase totuşi în aria literarului, sunt susţinute cu un condei alert, sigur pe punctele de vedere asupra „rosturilor literaturii” în contextul general al culturii. Opiniile sunt sublimări din lecturi foarte temeinic asimilate. În articolul care deschide volumul, autorul dezvoltă raportul 6 dialectic între general şi particular şi teoretizează despre valorile minore care gravitează cu rost în jurul operelor mari. Articolul teoretic despre „critica simptomatologică”, ce încoronează volumul, întreţine credinţa că tot ce va scrie Virgil Nemoianu de aici înainte, pregăteşte dezvoltarea „teoriei secundarului”. Utilul şi plăcutul, apărut în 1973, cuprinde comentarii asupra literaturii şi culturii, o antologie de articole publicate în presa culturală, în principal. Mai publică, în colaborare cu alţi traducători, Eseul englez, antologie şi prefaţă, 1975. După plecarea din ţară şi-a tipărit, în limba engleză, la Berna, în 1977, într-o formă revăzută şi adăugită, teza de doctorat susţinută în America, Micro – harmony. The Growth and Uses of the Idylic Model in Literature. În 1984, publică în America, la Harvard, un nou titlu, The Taming of Romanticism: European Literature and the Age of Biedermeier, iar în l989, o carte fundamentală pentru întinsa şi polivalenta operă a domniei sale şi promisă în tot ce a scris până la această dată: A Theory of the Secondary. Literature, Progress and Reaction. Toate aceste trei cărţi au fost traduse, ulterior, în limba română. Tot în America a publicat, în 1996, lucrarea de specialitate, Multicomparative Theory, Definitions, Realities ; în 2003 – Icarus Fallen; în 2004 – Notificational Romantic Prose ; iar în 2006, două lucrări aflate în subtilă şi roditoare afinitate cu „teoria secundarului” despre The Triumph of Imperfection. 7 După 1989, domnul Virgil Nemoianu va publica, la edituri din România, în limba română, carte după carte, una mai importantă decât celelalte. Sunt ediţii, volume noi, cul egeri de articole şi cărţile sale traduse din limba engleză, ca să nu mai vorbim şi de reeditări. Cronologic, de importanţă majoră pentru cunoaşterea şi introducerea unui scriitor de talent în istoria literaturii române, a fost masivul volum, din 1994, Traversarea cortinei, conţinând corespondenţa lui I. D. Sîrbu (scriitor ostracizat politic) cu Ion Negoiţescu, Virgil Nemoianu şi Mariana Şora. Şi tot ce a urmat a avut consecinţe asupra interpretării fenomenului literar românesc în varii momente ale dezvoltării lui. Aplicarea o găsim în Istoria critică a literaturii române scoasă de Nicolae Manolescu, unde, de altfel, domnul Nemoianu are el însuşi un spaţiu consacrat, ca şi cum s-ar fi întors acasă, deşi, deocamdată, a făcut-o numai prin scris. La cărţile ce au urmat vom stărui puţin, mai ales la cele care au fost citite cu interes şi profit. A urmat, în acelaşi an - 1994, Surâsul abundenţei, un titlu metaforic ce acoperă o monografie, cu o structură originală, închinată poetului de specială vocaţie, Ştefan Augustin Doinaş. Este analizată morfologia operei lirice, fără să fie neglijată biografia, atunci când datele ei au incidentat creaţia. În miezul cărţii, ca motivaţie a formaţiei şi mediului literar în care a trăit poetul, este plasată o largă paranteză de rememorare a Cercului literar de la Sibiu, cu personalităţile şi domeniul lor de manifestare prin excelenţă, 8 Doinaş fiind poetul, între prozatori, dramaturgi, esteticieni şi critici literari. Perspectiva comparatistă aduce cărţii, ca şi personalităţii poetului, un considerabil spor valoric. Situată în context, arta poetului susţine un ethos faţă cu „ochiul ciclopic al dictaturii”, cum spune domnul Nemoianu. În mare şi în detalii, poezia lui Doinaş este prezentată ca „o biruinţă a spiritului asupra pasagerelor demonii ale istoriei”, o discretă subversiune la adresa centrului, poetul fiind o ipostaziere a secundarului. Monografia a fost reeditată, cu adăugirile de rigoare, după moartea lui Doinaş. În 1996 este tradusă în limba română teza de doctorat, Micro – Armonia. Dezvoltarea şi utilizarea modelului idilic în literatură. Deşi cercetarea, pe direcţia precizată în subtitlu, ia în considerare numai trei literaturi - ce-i drept de importanţă majoră - engleză, germană, franceză, partea teoretică poate fi adaptat aplicată acestui gen de literatură, oriunde şi oricând ar fi fost scrisă. Este un model de cercetare comparatistă, bazată pe cele mai recente şi mai elevate orientări teoretice. Atrage atenţia comentariul pe cât de sintetic tot pe atât de pătrunzător la cartea dificilă a lui Carlyle, Sartor Resartus, scrisă în cheie ironică, într-un moment în care romantismul se despărţea de calmul fericit al idilei. În subiacent, studiul e construit pe ideea importanţei secundarului în interiorul fenomenului literar şi a importanţei literarului în contextul socio – cultural. Asta se întâmplă când minorul a constituit centrul şi, paradoxal, 9 centrul a devenit dependent de ceea ce era considerat a fi fost marginal. Trimiterile la arhetipul romantic din epoca Biedermeier, relevă unitatea gândirii autorului. Într-o perspectivă de ansamblu, se poate considera că această ultimă variantă a cărţii este realizată cu o disciplină academică fără cusur. A urmat, în anul 2000, volumul România şi liberalismele ei, în care sunt adunate articole din presă, unele de interes politic – istoric şi altele dedicate unor scriitori de valoare, cei mai mulţi fiind membri ai Cercului de la Sibiu, afirmaţi după eliberarea din închisorile comuniste. Lectura aderentă la punctele de vedere exprimate în publicistică relevă mobilitatea gândirii, luciditatea unui autor care nu consimte la erorile vieţii politice şi culturale comise la noi în ultimele două decenii. În acelaşi an apare volumul Jocurile divinităţii, ediţia a II-a (prima apăruse în 1997), conţinând foiletoane axate pe detalii privind „Gândirea, libertatea şi religia la sfârşit de mileniu”. O subtilă, implicită pledoarie pentru ecumenism şi umanism creştin. În 2001 apare volumul Tradiţie şi libertate, o antologie de publicistică din presa de aici şi din America. Subiectele sunt de o mare diversitate, despre America şi România, despre ideologie, cultură şi religie, volumului anexându-i-se un număr de douăzeci interviuri. Absolut remarcabil este dialogul, tulburător prin sinceritate, cu Ştefan Augustin Doinaş. Apărut 10 în traducere, în 2004, studiul Îmblânzirea romantismului. Literatura europeană în epoca Biedermeier este o lucrare de esenţă polemică, interesată să analizeze romantismul european ca fenomen dinamic, procesual, unitar şi diferenţiat în acelaşi timp. Adaptările influenţate de mentalităţi sunt studiate comparatist, romantismul est – european şi cel românesc fiind caracterizat într-o sinteză prea strânsă, la care a obligat economia întregului. Sigur pe concluziile sale, domnul Nemoianu a publicat, spre confruntare, câteva capitole în Austria şi Canada. În Istoria critică a literaturii române, N. Manolescu a şi aplicat diferenţierea operată între „High romantism” , înfloritor, consistent în conţinuturi filosofice şi „romantismul Biedermeier”, mai sărac, prin localizare în spirit tedesc. Este o probă că studiul de viziune larg europeană îşi poate găsi aplicări şi dezvoltări fecunde. Se cuvine să mai menţionăm prefaţarea şi coordonarea, alături de Robert Lazu, a unei antologii închin ate scriitorului englez J. R. R. Tolkien, Credinţă şi imaginaţie, apărută în 2005. Străin în Europa, carte publicată în 2006, este declarat escortată de un titlu sugestiv pentru viziunea unui european americanizat, călător în ţările bătrânului continent (1983 – 1992). Cu intenţie am lăsat la urmă traducerea în română, în 1997, a Teoriei secundarului, un fel de summa summarum între celelalte cărţi, o operă de importanţă cardinală în cariera 11 cărturarului Virgil Nemoianu. Se clarifică şi se dezvoltă în paginile ei o idee obsedantă (cum la scriitori sunt imaginile obsedante) ce a încolţit încă din primul volum publicat. Autorul este influenţat întrucâtva de Lovinescu, însă şi personal este foarte ataşat de ideea dihotomiei principal vs. secundar. Domnul Virgil Nemoianu fixează accentul pe „categoria vagă şi multiformă numită secundar”. În acest sens, întemeiat pe un nou şi foarte bogat material informativ, dezvoltă teoretic ideea rostului literaturii şi, în general, a esteticului, considerate secundare în raport cu fenomenul principal, socotit a fi social – politicul. Formularea opiniilor personale, foarte generale şi echilibrate fiind, îl scutesc pe autor de eventuale reacţii partizane, din partea sociologilor, de exemplu. Este literarul reacţionar sau creator, existând în şi contra unui anume sistem social? Sau, nu cumva favorizează progresul prin reacţiune? Deloc uşor de rostit ultimul cuvânt într-o chestiune atât de dificilă. Însă, cum spune Seneca, „Nu fiindcă lucrurile sunt dificile nu îndrăznim să le studiem, ci fiindcă nu îndrăznim să le studiem ele sunt dificile”. Îndrăzneala domnului Nemoianu de a gândi cartea ca studiu de filosofie a culturii şi în general a socialului, foarte complex, atenuează în mare parte dificultatea, plasându-l pe autor într-un cerc de interes foarte larg. Şi asta pentru că Teoria secundarului este o carte ce poate fi revendicată, în afară de filosofia culturii, în mod egal de sociologie, antropologie, politologie. Se pun 12 întrebări şi se dau răspunsuri prudente în probleme ce sunt, acum mai mult decât oricând, subiect de meditaţie pentru tot ce înseamnă acest raport în civilizaţia lumii noastre, deocamdată numai aparent, teoretic, orientată spre globalizare. Ca să înţelegi foarte bine teoria secundarului trebuie să cunoşti tot atât de bine toată opera domnului Nemoianu, să parcurgi treptele ei, procesul de inferenţă, ca strategie inductivă spre acest grad înalt de teoretizare. Se poate vorbi, aşadar, despre coerenţa, despre solidaritatea internă a unei opere pusă sub autoritatea erudiţiei şi umanismului. De aici o inconfundabilă identitate. Se poate vorbi de personalitatea unui gânditor cu o operă construită geometric, generos situată în apărarea adevărului, împotriva absolutizărilor şi intoleranţei de orice fel. Chiar şi-a construit, cum spune poetul din fericita epocă a lui Augustus, „un monument mai tare decât arama”, la care va continua să adauge şi să şlefuiască mereu. Suntem convinşi că domnul Nemoianu va rămâne devotat aceloraşi idealuri ştiinţifice. Dimpreună cu tot ce este opera, această convingere legitimează, o dată în plus, decizia onorantă a Senatului Universităţii „Alexandru Ioan Cuza” de a-i conferi domnului Virgil Nemoianu titlul de Doctor Honoris Causa în această zi memorabilă pentru toţi cei prezenţi, de 26 octombrie, anul 2010. 13 Comisia de elaborare a Laudatio Preşedinte, Prof. univ. dr. Vasile IŞAN, Rectorul Universităţii „Alexandru Ioan Cuza” din Iaşi Membri: Prof. univ. dr. Elvira SOROHAN, Catedra de Literatură română, Facultatea de Litere, Universitatea „Alexandru Ioan Cuza” din Iaşi; Prof. univ. dr. Constantin SĂLĂVĂSTRU, Prorector al Universităţii „Alexandru Ioan Cuza” din Iaşi ; Prof. univ. dr. Ştefan AVĂDANEI, Decan al Facultăţii de Litere, Universitatea „Alexandru Ioan Cuza” din Iaşi; Prof. univ. dr. pr. Gheorghe POPA, Prorector al Universităţii „Alexandru Ioan Cuza” din Iaşi Iaşi, 26 octombrie 2010 14